b'\n_START_ARTICLE_\nPape\xc5\xbe Anaklet I.\n_START_SECTION_\n\xc5\xbdivljenjepis\n_START_PARAGRAPH_\nKot Linov naslednik je v Irenejevem seznamu rimskih \xc5\xa1kofov zapisan Anaklet in tudi njegovo ime je omenjeno med mu\xc4\x8denci v prvi evharisti\xc4\x8dni molitvi. Mu\xc4\x8deni\xc5\xa1ko smrt je pretrpel v \xc4\x8dasu drugega preganjanja kristjanov pod cesarjem Domicijanom (81-96). Ta se je proglasil za \xc2\xbbgospoda in boga\xc2\xab. Takrat so kristjane, ki niso priznavali rimske dr\xc5\xbeavne religije, obdol\xc5\xbeili \xc2\xbbateizma in judovskih obi\xc4\x8dajev\xc2\xab. Med najbolj znanimi mu\xc4\x8denci sta bila cesarjeva sorodnika konzul Tit Flavij Klemen in njegova \xc5\xbeena Domitila (leta 95). Apostola Janeza so iz Efeza pregnali na otok Patmos, kjer je napisal knjigo Razodetja.\n_START_SECTION_\n\xc4\x8cas vladanja\n_START_PARAGRAPH_\nViri se razhajajo tudi glede obdobja njegovega vladanja in \xc5\xa1e glede nekaterih podrobnosti. _NEWLINE_Nekateri postavljajo njegov pontifikat med 79-90/92; Po mnenju nekaterih pa naj bi vladal od 76 do 90._NEWLINE_Njegov pontifikat je pa po drugih virih trajal od 76 do 88. Gotovo je torej, da je vladal med leti 76-92 po Kr.. Bil je mu\xc4\x8den v Rimu 13. junija, verjetno leta 88 (90 ali 92). \xc4\x8castimo ga kot svetnika, in sicer od 1969. leta kot neobvezni spomin.\n_START_SECTION_\nIrenejevo poro\xc4\x8dilo\n_START_PARAGRAPH_\nKo sta bla\xc5\xbeena apostola ustanovila in uredila Cerkev, sta prenesla \xc5\xa1kofovstvo na Lina za oblast nad Cerkvijo. Tega Lina omenja Pavel v pismu Timoteju.Njemu je sledil Anaklet. Za njim je na tretjem mestu prejel \xc5\xa1kofovstvo Klemen, ki je apostole \xc5\xa1e videl in imel z njimi stike._NEWLINE_Tako poro\xc4\x8da sveti Irenej, rojen leta 115 po Kr., potem lyonski \xc5\xa1kof, v tretji knjigi obse\xc5\xbenega dela \xe2\x80\x9eProti herezijam\xe2\x80\x9d. Ta znameniti Irenejev \xe2\x80\x9eSeznam pape\xc5\xbeev\xe2\x80\x9d je bil napisan za \xc4\x8dasa vladanja cesarja Komodija (180 \xe2\x80\x93 192 po Kr.). To je najstarej\xc5\xa1i dokument nesporne avtenti\xc4\x8dnosti, ki potrjuje neprekinjeno vrsto pape\xc5\xbeev od Petra do Elevterija, torej do leta 189.'